MAKRO พุ่งปรี๊ด 9% นิวไฮรอบกว่า 4 ปี โบรกฯ ชี้แผนบุกตลาดอินเดียหนุนธุรกิจโตแกร่ง
MAKRO พุ่งปรี๊ด 9% นิวไฮรอบกว่า 4 ปี โบรกฯ ชี้แผนบุกตลาดอินเดียหนุนธุรกิจโตแกร่ง ล่าสุด ณ เวลา 11.56 น. อยู่ที่ 45.75บาท บวก 3.75 บาท หรือ 8.93% สูงสุดที่ 47.25 บาท ต่ำสุดที่ 42 บาท ด้วยมูลค่าซื้อขาย 102.84 ล้านบาท
19 ก.พ. 2561

ผู้สื่อข่าวรายงานว่า ราคาหุ้น บริษัท สยามแม็คโคร จำกัด (มหาชน) หรือ MAKRO ล่าสุด ณ เวลา 11.56 น. อยู่ที่ 45.75บาท บวก 3.75 บาท หรือ 8.93% สูงสุดที่ 47.25 บาท ต่ำสุดที่ 42 บาท ด้วยมูลค่าซื้อขาย 102.84 ล้านบาท

ทั้งนี้ ราคาหุ้น MAKRO ปรับตัวขึ้นสูงสุดในรอบกว่า 4 ปี นับตั้งแต่ราคาหุ้นอยู่ที่ 48.80 บาท เมื่อวันที่ 8 ส.ค.56
ด้าน บล.เอเชีย เวลท์ ระบุในบทวิเคราะห์ว่า MAKRO เตรียมรุกอินเดีย โดย MAKRO วางแผนที่จะลงทุนกว่า 56 ล้านดอลลาร์สหรัฐ ในช่วง 5 ปีแรก เพื่อเปิดศูนย์กระจายสินค้า 15 สาขาทั่วอินเดียตอนเหนือโดยจะเริ่มเปิด 2 สาขาในเขตนิวเดลี นครหลวงของอินเดียในปีนี้ ทั้งนี้ฝ่ายวิจัยมีความเห็นว่า ประเทศอินเดียยังคงเป็นตลาดใหม่สำหรับธุรกิจค้าปลีกและค้าส่งสมัยใหม่ ดังนั้นยังมีโอกาสที่ธุรกิจจะเติบโตได้อีกมาก
ส่วน บล.ซีจีเอส-ซีไอเอ็มบี (ประเทศไทย) ระบุในบทวิเคราะห์ แนะนำ “ถือ” MAKRO โดยคาดว่าไตรมาส 4/60 จะเป็นไตรมาสที่ MAKRO มีผลประกอบการโดดเด่นด้วยยอดขายที่เพิ่มขึ้นและส่วนผสมผลิตภัณฑ์ที่ดี ซึ่งเราเชื่อว่าจะทำให้มาร์จินเพิ่มสูงขึ้น
นอกจากนี้ยังปรับประมาณการ SSSG ขึ้นจาก 1% เป็น 1.7% ในปี 60 และคงไว้ที่ 3% ในปี 61-62
ส่วนสาขาแรกในต่างประเทศที่กัมพูชาได้รับเสียงตอบรับดีจากลูกค้าและบริษัทมีแผนจะเปิดอีกสองสาขาในปีนี้ ด้านแผนขยายกิจการสำหรับตลาดอื่นอย่างอินเดียและจีนน่าจะมีความชัดเจนมากขึ้นในครึ่งหลังปี 61 ซึ่งมองว่าน่าจะเป็นสัญญาณบวกสำหรับนักลงทุน